বামেদের লালবাজার অভিযান ঘিরে অগ্নিগর্ভ পরিস্থিতি ধর্মতলা অঞ্চলে। শহরের বিভিন্ন প্রান্ত থেকে লালবাজারমুখী তিনটি মিছিলে পুলিসের সঙ্গে ধ্বস্তাধ্বস্তি শুরু হয়ে গেছে বাম সমর্থকদের। বেন্টিক স্ট্রিটে মিছিল আটকে দিয়েছে পুলিস। ধর্মতলায় প্রাথমিক ব্যারিকেড ভেঙে পড়েছে। পাঁচ স্তরীয় নিরাপত্তা ব্যবস্থার তৃতীয় স্তর ভাঙার পরেই রণক্ষেত্রের চেহারা নেয় বেন্টিঙ্ক স্ট্রিট সহ গোটা ডালহাউসি চত্ত্বর।পুলিসকে লক্ষ্য করে পচা ডিম, ইঁট ছোড়ার অভিযোগ। পাল্টা ব্যাপক লাঠি চার্জ করছে পুলিস। এই ধ্বস্তাধ্বস্তিতে অসুস্থ হয়ে পড়েছেন বর্ষীয়ান সিপিএম নেতা বিমান বসু। বামেদের লালবাজার অভিযান প্রতিহত করতে নজিরবিহীন নিরাপত্তার বন্দোবস্ত। রীতিমতো পাঁচ স্তরীয় নিরাপত্তা বলয় গড়ে তোলা হয়েছে। প্রথম স্তরে মহিলা পুলিসবাহিনী, দ্বিতীয় স্তরে ঢাল বাহিনী, তৃতীয় স্তরে তৈরি রাখা হয়েছে লাঠি বাহিনী। এর পরেই প্রস্তুত রাখা হয়েছে RAF-কে। পরবর্তী স্তরে লোহা ও ফাইবারের ব্যারিকেডও দাঁড় করিয়ে দেওয়া হয়েছে। একেবারে শেষে রাখা  হয়েছে জলকামানকে। পুলিসি এই তত্‍পরতাকে কটাক্ষ করেছেন সিপিএমের রাজ্য সম্পাদক সূর্যকান্ত মিশ্র।